Komission asetus (EY) N:o 2707/2000, annettu 11 päivänä joulukuuta 2000, neuvoston asetuksen (EY) N:o 1255/1999 soveltamista koskevista yksityiskohtaisista säännöistä maidon ja tiettyjen maitotuotteiden toimittamiseksi koulujen oppilaille myönnettävän yhteisön tuen osalta



Virallinen lehti nro L 311 , 12/12/2000 s. 0037 - 0042



Komission asetus (EY) N:o 2707/2000, annettu 11 päivänä joulukuuta 2000, neuvoston asetuksen (EY) N:o 1255/1999 soveltamista koskevista yksityiskohtaisista säännöistä maidon ja tiettyjen maitotuotteiden toimittamiseksi koulujen oppilaille myönnettävän yhteisön tuen osalta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon maito- ja maitotuotealan yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1255/1999(1), sellaisena kuin se on viimeksi muutettuna asetuksella (EY) N:o 1670/2000(2), ja erityisesti sen 15 artiklan, sekä katsoo seuraavaa: (1) Asetuksella (EY) N:o 1255/1999 korvattiin neuvoston asetus (ETY) N:o 804/68(3), sellaisena kuin se on viimeksi muutettuna asetuksella (EY) N:o 1587/96(4), ja muiden ohella maidon ja tiettyjen maitotuotteiden toimittamisesta koulujen oppilaille annettu neuvoston asetus (ETY) N:o 1842/83(5), sellaisena kuin se on viimeksi muutettuna asetuksella (EY) N:o 1958/97(6). Uuden yhteisön tukijärjestelmän ja saatujen kokemusten huomioon ottamiseksi on syytä muuttaa ja yksinkertaistaa maidon ja tiettyjen maitotuotteiden toimittamista koulujen oppilaille koskevista yleisistä säännöistä annetun neuvoston asetuksen (ETY) N:o 1842/83 soveltamista koskevista yksityiskohtaisista säännöistä 10 päivänä joulukuuta 1993 annetun komission asetuksen (EY) N:o 3392/93(7), sellaisena kuin se on viimeksi muutettuna asetuksella (EY) N:o 2235/97(8), säännöksiä. Muutosten yhteydessä olisi selkeyden vuoksi laadittava mainittu asetus uudelleen. (2) Tukijärjestelmän edunsaajiksi olisi valittava esi- ja peruskoulut, ja jäsenvaltioiden olisi annettava valita, haluavatko ne sisällyttää järjestelmään myös keskiasteen koulut. Järjestelmän hallinnon yksinkertaistamiseksi sen ulkopuolelle olisi jätettävä mainittujen koulujen oppilaiden maidonkulutus aikana, jonka he viettävät lomasiirtoloissa. (3) Tukea saavien maitotuotteiden käyttöä koulujen oppilaille tarjottavien aterioiden valmistuksessa on vaikea valvoa. Lisäksi tällainen käyttö vaikuttaa tehottomalta kyseisen tukijärjestelmän tavoitteiden saavuttamiseksi. Tämän vuoksi tätä jakelumahdollisuutta olisi rajoitettava. (4) Luettelo tukikelpoisista maitotuotteista on laadittava siten, että etusijalle asetetaan perusmaitotuotteet, joiden kulutus on markkinoiden tasapainon kannalta olennaisen tärkeää. Lisäksi yhteisössä vallitsevien erilaisten kulutustottumusten huomioon ottamiseksi olisi säädettävä, että jäsenvaltiot saavat sisällyttää luetteloon myös eräitä vähärasvaisia maitotuotteita ja eräitä juustoja. (5) Asetuksen (EY) N:o 1255/1999, sellaisena kuin se on muutettuna asetuksella (EY) N:o 1670/2000, 14 artiklan 3 kohdassa säädetään, että tuen määrä on täysmaidon osalta 75 prosenttia maidon tavoitehinnasta ja että muiden maitotuotteiden osalta tuen määrä määritetään ottaen huomioon kyseisten tuotteiden maitoainesosien pitoisuudet. Eri tuotteisiin sovellettavan tuen määrä olisi vahvistettava mainittujen sääntöjen mukaisesti. (6) Tuen maksamisen osalta olisi vahvistettava edellytykset, jotka tuen hakijoiden on täytettävä. Samoin olisi vahvistettava hakemuksia jätettäessä noudatettavat muodollisuudet, toimivaltaisten viranomaisten vastuulla olevat tarkastukset ja maksujärjestelyt. Tukimaksujen hallinnoinnin ja järjestelmän valvonnan olisi perustuttava osapuolten hyväksyntään. Järjestelmän hallinnon yksinkertaistamiseksi organisaatioita, jotka esittävät useita kouluja koskevia hakemuksia, olisi rohkaistava keskittämään tukihakemuksensa. (7) Asetuksen (EY) N:o 1255/1999 14 artiklan 4 kohdassa säädetään, että tukea myönnetään enintään 0,25 litran maitoekvivalenttimäärälle oppilasta ja koulupäivää kohden. Olisi vahvistettava eri tuotteisiin sovellettavat maitoekvivalentit. (8) Tukijärjestelmän valvontaa koskevat yksityiskohtaiset säännöt on vahvistettava erityisesti sen varmistamiseksi, että tuki heijastuu edunsaajien maksamaan hintaan ja että tuettujen maitotuotteiden käyttötarkoituksesta ei poiketa. (9) Ottaen huomioon tuen uuden määrän voimaantulopäivän tätä asetusta olisi sovellettava 1 päivästä tammikuuta 2001 alkaen, jotta toimivaltaiset viranomaiset voivat valmistautua uusien säännösten soveltamiseen. (10) Tässä asetuksessa säädetyt toimenpiteet ovat maidon ja maitotuotteiden hallintokomitean lausunnon mukaiset, ON ANTANUT TÄMÄN ASETUKSEN: 1 artikla Tarkoitus Tässä asetuksessa vahvistetaan asetuksen (EY) N:o 1255/1999 soveltamista koskevat yksityiskohtaiset säännöt tiettyjen maitotuotteiden toimittamiseksi koulujen oppilaille mainitun asetuksen 14 artiklan nojalla myönnettävän yhteisön tuen (jäljempänä "tuki") osalta. 2 artikla Edunsaajat 1. Edunsaajina ovat säännöllisesti koulua käyvät oppilaat, jotka kuuluvat johonkin seuraavista ryhmistä: (a) esikoulujen/päiväkotien tai muiden vastaavien jäsenvaltion toimivaltaisen viranomaisen järjestämien tai hyväksymien esiopetusta antavien koulujen oppilaat; (b) peruskoulujen oppilaat; (c) keskiasteen koulujen oppilaat, jos jäsenvaltio päättää sisällyttää tällaiset koulut oman alueensa tukijärjestelmään. 2. Edellä 1 kohdassa tarkoitetut oppilaat eivät saa tukea silloin, kun he oleskelevat erityisesti kyseisen koulun tai siitä vastaavan viranomaisen järjestämissä lomasiirtoloissa. 3. Tuen myöntäminen edellyttää koulun tai tarvittaessa siitä vastaavan viranomaisen toimivaltaiselle viranomaiselle antamaa kirjallista sitoumusta siitä, että tuettuja maitotuotteita ei käytetä aterioiden valmistuksessa. Jäsenvaltion perustellusta pyynnöstä komissio voi kuitenkin antaa kyseiselle jäsenvaltiolle luvan poiketa ensimmäisestä alakohdasta. 3 artikla Tukikelpoiset maitotuotteet 1. Jäsenvaltioiden on maksettava tukea liitteessä tarkoitettuihin luokkiin I ja III kuuluville maitotuotteille. 2. Jäsenvaltiot voivat halutessaan maksaa tukea liitteessä tarkoitettuihin luokkiin II ja IV-IX kuuluville maitotuotteille, sanotun kuitenkaan rajoittamatta neuvoston asetuksen (EY) N:o 2596/97(9) soveltamista. 3. Ranskan merentakaisten departementtien osalta liitteessä tarkoitettu maustettu tai kaakaota sisältävä maito voi olla ennastettua maitoa. 4. Jäsenvaltiot voivat antaa luvan lisätä liitteessä tarkoitettuihin luokkiin I-V kuuluviin tuotteisiin enintään viisi milligrammaa fluoria yhtä kilogrammaa tuotetta kohden. 5. Neuvoston asetuksen (EY) N:o 2597/97(10) 3 artiklan 2 kohdan b ja c alakohdassa tarkoitetut tuotteet rinnastetaan tapauksen mukaan täysmaitoon, kevytmaitoon tai rasvattomaan maitoon. 4 artikla Tuen määrä 1. Yhteisön tuki on (a) 23,24 euroa 100 kilogrammaa liitteessä tarkoitettuun luokkaan I kuuluvia tuotteita kohden; (b) 21,82 euroa 100 kilogrammaa liitteessä tarkoitettuun luokkaan II kuuluvia tuotteita kohden; (c) 17,58 euroa 100 kilogrammaa liitteessä tarkoitettuun luokkaan III kuuluvia tuotteita kohden; (d) 16,17 euroa 100 kilogrammaa liitteessä tarkoitettuun luokkaan IV kuuluvia tuotteita kohden; (e) 13,34 euroa 100 kilogrammaa liitteessä tarkoitettuun luokkaan V kuuluvia tuotteita kohden; (f) 69,72 euroa 100 kilogrammaa liitteessä tarkoitettuun luokkaan VI kuuluvia tuotteita kohden; (g) 177,79 euroa 100 kilogrammaa liitteessä tarkoitettuun luokkaan VII kuuluvia tuotteita kohden; (h) 197,54 euroa 100 kilogrammaa liitteessä tarkoitettuun luokkaan VIII kuuluvia tuotteita kohden; (i) 217,29 euroa 100 kilogrammaa liitteessä tarkoitettuun luokkaan IX kuuluvia tuotteita kohden. 2. Poiketen siitä, mitä 1 kohdassa säädetään, jos tuki on korkeampi kuin toimittajan myyntihinta ennen tuen vähentämistä, tukea alennetaan sen varmistamiseksi, että se ei ole korkeampi kuin kyseisen tuotteen hinta. 3. Jos euroina ilmoitettua tukea muutetaan, sen määrä kuluvana kuukautena alennettuun hintaan luovutettujen määrien osalta on kyseisen kuukauden ensimmäisenä päivänä sovellettava määrä. 4. Jos toimitettujen tuotteiden määrät ilmoitetaan litroina, litrat muunnetaan kilogrammoiksi soveltamalla kerrointa 1,03. 5 artikla Tuettu enimmäismäärä 1. Sovellettaessa asetuksen (EY) N:o 1255/1999 14 artiklan 4 kohdassa tarkoitettua 0,25 litran enimmäismäärää otetaan huomioon tukikelpoisten maitotuotteiden kokonaismäärät sen ajanjakson aikana, jolle tukea on haettu, ja kyseisessä koulussa kirjoilla olevien oppilaiden lukumäärä. 2. Kun kyseessä ovat liitteessä tarkoitettuihin luokkiin VI-IX kuuluvat tuotteet, edellä 1 kohdassa tarkoitettu laskutoimitus suoritetaan seuraavien määrien perusteella: (a) 100 kilogrammaa liitteessä tarkoitettuun luokkaan VI kuuluvia tuotteita vastaa 300 kilogrammaa täysmaitoa; (b) 100 kilogrammaa liitteessä tarkoitettuun luokkaan VII kuuluvia tuotteita vastaa 765 kilogrammaa täysmaitoa; (c) 100 kilogrammaa liitteessä tarkoitettuun luokkaan VIII kuuluvia tuotteita vastaa 850 kilogrammaa täysmaitoa; (d) 100 kilogrammaa liitteessä tarkoitettuun luokkaan IX kuuluvia tuotteita vastaa 935 kilogrammaa täysmaitoa. 6 artikla Yleiset tuen myöntämisedellytykset 1. Tuki myönnetään 7, 8 ja 9 artiklan mukaisesti hyväksytylle hakijalle sellaisten liitteessä tarkoitettujen elintarvikkeiden toimittamista varten, jotka on tuotettu yhteisössä ja jotka on ostettu sunä jäsenvaltiossa, jossa koulu sijaitsee. 2. Tukihakemuksen voivat esittää seuraavat osapuolet: (a) koulu; (b) koulusta vastaava viranomainen, joka tekee tukihakemuksen oppilaille jaettavista tuotteista; (c) tuotteiden toimittaja, jos jäsenvaltio niin määrää; (d) tätä tarkoitusta varten perustettu organisaatio, joka tekee tukihakemuksen yhden tai useamman koulun tai koulusta vastaavien viranomaisten lukuun, jos jäsenvaltio niin määrää. 7 artikla Hakijoiden hyväksyminen Sen jäsenvaltion toimivaltaisen viranomaisen, jonka alueella koulu, jolle maitotuotteet toimitetaan, sijaitsee, on hyväksyttävä tuen hakijat. 8 artikla Yleiset hyväksyntäedellytykset Hyväksynnän saaminen edellyttää hakijan toimivaltaiselle viranomaiselle antamaa kirjallista sitoumusta siitä, että (a) maitotuotteet käytetään ainoastaan oppilaskäyttöön tapauksen mukaan koulussa tai kouluissa, jolle/joille tukea haetaan; (b) aiheettomasti maksettu tuki palautetaan kyseisten määrien osalta, jos todetaan, että maitotuotteita ei ole luovutettu 2 artiklassa tarkoitetuille edunsaajille tai että tuki on maksettu suuremmalle kuin 5 artiklaa soveltamalla saadulle määrälle; (c) toimivaltaisten viranomaisten käyttöön annetaan näiden pyynnöstä tositteet; (d) fyysiset tarkastukset paikalla sallitaan. 9 artikla Tiettyjen hakijoiden erityiset hyväksyntäedellytykset 1. Jos tuen hakijana on toimittaja, 8 artiklassa säädettyjen edellytysten lisäksi hyväksynnän saaminen edellyttää toimittajan kirjallista sitoumusta siitä, että (a) tämä pitää kirjanpitoa, josta käyvät ilmi erityisesti maitotuotteiden valmistaja, koulujen tai tapauksen mukaan niistä vastaavien viranomaisten nimi ja osoite ja näille kouluille myytyjen tai luovutettujen maitotuotteiden määrät, (b) tämä suostuu kaikkiin kyseisen jäsenvaltion toimivaltaisen viranomaisen vaatimiin tarkastuksiin erityisesti kirjanpidon osalta. 2. Jos tuen hakijana on 6 artiklan 2 kohdan d alakohdassa tarkoitettu organisaatio, 8 artiklassa säädettyjen edellytysten lisäksi hyväksynnän saaminen edellyttää organisaation kirjallista sitoumusta siitä, että (a) tämä pitää kirjanpitoa, josta käyvät ilmi erityisesti maitotuotteiden valmistaja tai toimittaja, koulujen tai tapauksen mukaan niistä vastaavien viranomaisten nimi ja osoite ja näille myytyjen tai luovutettujen maitotuotteiden määrät, (b) tämä suostuu kaikkiin kyseisen jäsenvaltion toimivaltaisen viranomaisen vaatimiin tarkastuksiin erityisesti kirjanpidon osalta. 10 artikla Hyväksynnän keskeyttäminen ja peruuttaminen Jos todetaan, että tuen hakija ei täytä 8 ja 9 artiklassa säädettyjä edellytyksiä tai muita tästä asetuksesta johtuvia velvoitteita, hyväksynnän soveltaminen keskeytetään 1-12 kuukauden ajaksi tai se peruutetaan kokonaan sen mukaan, miten vakavasta sääntöjenvastaisuudesta on kyse. Ensimmäisessä alakohdassa tarkoitettuja toimenpiteitä ei vaadita, jos kyseessä on ylivoimainen este tai jos jäsenvaltio osoittaa, että sääntöjenvastaisuus ei ole tahallinen eikä johdu laiminlyönnistä tai että sen merkitys on vähäinen. Kun kyseessä on hyväksynnän peruuttaminen, hyväksyntä voidaan osapuolen pyynnöstä palauttaa aikaisintaan kuuden kuukauden kuluttua. 11 artikla Maksupyyntö 1. Maksupyyntö on tehtävä jäsenvaltion toimivaltaisen viranomaisen vahvistamia yksityiskohtaisia sääntöjä noudattaen, ja siinä on oltava vähintään seuraavat tiedot: (a) tuoteluokittain jaetut määrät, (b) koulun tai siitä vastaavan viranomaisen nimi ja osoite. 2. Jäsenvaltion on määritettävä miten usein tuen maksupyyntöjä voidaan tehdä. Maksupyynnöt voivat kattaa 1-7 kuukauden pituisen ajanjakson ottaen huomioon erityisesti osapuolen hakemat tukimäärät. 3. Jotta maksupyyntö voitaisiin hyväksyä, se on jätettävä viimeistään sitä ajanjaksoa, jota ne koskevat, seuraavan neljännen kuukauden viimeisenä päivänä, jollei kyseessä ole ylivoimainen este. Jos edellä mainittu määräaika ylitetään alle kahdella kuukaudella, tuki voidaan maksaa, mutta siihen on sovellettava jompaakumpaa seuraavista vähennyksistä: (a) 5 prosenttia tuen määrästä, jos ylitys on vähemmän kuin yksi kuukausi, (b) 10 prosenttia tuen määrästä muissa tapauksissa. 4. Maksupyynnössä ilmoitetut määrät on todistettava tosittein, jotka pidetään toimivaltaisten viranomaisten saatavilla. Näihin tositteisiin on merkittävä erikseen kunkin liitteessä tarkoitetun toimitetun tuotteen hinta, ja ne on kuitattava tai niihin on liitettävä maksutosite. 12 artikla Tuen maksaminen 1. Rajoittamatta 11 artiklan 4 kohdan soveltamista, tuki maksetaan toimittajalle ainoastaan (a) kun esitetään kuitti tosiasiallisesti toimitetuista määristä, tai (b) toimivaltaisen viranomaisen ennen tuen lopullista maksua tekemää tarkastusta koskevan tarkastuskertomuksen perusteella, jos siinä vahvistetaan, että maksamisen edellytykset tosiasiallisesti täyttyvät, tai (c) jos jäsenvaltio antaa luvan, toimittajan esittämää tiliotetta vastaan yksinomaan hyvityksenä, josta tämän asetuksen mukaiset toimitetut määrät maksetaan. 2. Toimivaltaisen viranomaisen on maksettava tuki neljän kuukauden kuluessa 11 artiklan 3 kohdassa tarkoitetun maksupyynnön jättöpäivästä, paitsi silloin kun oikeudesta tukeen on aloitettu hallinnollinen tutkinta. 3. Jäsenvaltiot voivat valtuuttaa paikalliset viranomaiset maksamaan tuen ja varmistamaan tässä asetuksessa säädetyn toimenpiteen hallinnon. Jäsenvaltion määrittämissä tapauksissa paikalliset viranomaiset voidaan korvata jäsenvaltion hyväksymällä yhdistyksellä, johon kyseiset koulut kuuluvat. 13 artikla Ennakot 1. Jäsenvaltiot saavat maksaa haetun tuen määrän suuruisen ennakon sen jälkeen, kun ennakosta on annettu 110-prosenttinen vakuus. 2. Jos ennakon hakijana on toimittaja, toimivaltainen viranomainen voi maksaa ennakon toimitettujen määrien perusteella vaatimatta 12 artiklan 1 kohdassa tarkoitettuja todisteita. Toimittajan on toimitettava yhden kuukauden kuluessa ennakon maksamisesta toimivaltaiselle viranomaiselle tuen loppuosan maksamiseksi tarvittavat asiakirjat, jollei toimivaltainen viranomainen laadi 12 artiklan 1 kohdan b kohdassa tarkoitettua kertomusta. 3. Tuen loppuosa maksetaan kuuden kuukauden kuluessa kyseisen kouluvuoden päättymisestä. 14 artikla Valvontatoimenpiteet 1. Jäsenvaltioiden on toteutettava tarvittavat toimenpiteet sen varmistamiseksi, että tuki heijastuu edunsaajan maksamaan hintaan. Jäsenvaltioiden on vahvistettava tässä tarkoituksessa oppilaskohtaisesti maksettavat enimmäishinnat liitteessä luetelluille eri tuotteille, joita jaetaan niiden alueilla. Hinnat on annettava komissiolle tiedoksi yhdessä vahvistamisperusteiden kanssa. 2. Jäsenvaltioiden on toteutettava tarvittavat valvontatoimenpiteet tämän asetuksen säännösten noudattamisen varmistamiseksi. Valvonnan on katettava erityisesti liitteessä tarkoitettujen tuotteiden toimitukseen liittyvien asiakirjojen ja tukeen oikeutettujen enimmäismäärien noudattamisen tarkastukset. 3. Edellä 2 kohdassa säädettyä valvontaa on täydennettävä paikalla tehtävin fyysisin tarkastuksin erityisesti seuraavien seikkojen varmistamiseksi: (a) tuen heijastuminen edunsaajan maksamaan hintaan ja erityisesti 1 kohdassa tarkoitettujen enimmäishintojen noudattaminen; (b) 9 artiklassa tarkoitettu kirjanpito; (c) tuettujen tuotteiden käyttö tämän asetuksen säännösten mukaisesti erityisesti, jos ilmenee viitteitä näiden tuotteiden käyttötarkoituksesta poikkeamisesta; (d) tuotteista toimittajalle maksettu hinta sen varmistamiseksi, ettei se ole vastaavaa tukea pienempi. 15 artikla Tiedonannot 1. Jäsenvaltioiden on annettava komissiolle tiedoksi kuuden kuukauden kuluessa tämän asetuksen voimaantulosta tämän asetuksen soveltamiseksi toteutetut kansalliset toimenpiteet ja erityisesti valvontaa koskevat yksityiskohtaiset säännöt. 2. Niiden on annettava tiedoksi vuosittain ennen 31 päivää joulukuuta (a) määrät, joille on maksettu tukea edellisen kouluvuoden aikana; (b) selvitys maitotuotteita koskevista tiedotus- ja myynninedistämistoimista, jotka on toteutettu tuettujen tuotteiden kouluissa jakelun yhteydessä. 16 artikla Kumoaminen Kumotaan asetus (EY) N:o 3392/93. Viittauksia kumottuun asetukseen pidetään viittauksina tähän asetukseen. Asetuksen (EY) N:o 3392/93 3 artiklan 3 kohdan nojalla myönnettyjä poikkeuksia sovelletaan edelleen tämän asetuksen mukaisesti. Asetuksen (EY) N:o 3392/93 6 artiklan mukaisesti myönnettyjä hyväksyntöjä sovelletaan edelleen tämän asetuksen mukaisesti. 17 artikla Voimaantulo Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 2001. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 11 päivänä joulukuuta 2000. Komission puolesta Franz Fischler Komission jäsen (1) EYVL L 160, 26.6.1999, s. 48. (2) EYVL L 193, 29.7.2000, s. 10. (3) EYVL L 148, 28.6.1968, s. 13. (4) EYVL L 206, 16.8.1996, s. 21. (5) EYVL L 183, 7.7.1983, s. 1. (6) EYVL L 277, 10.10.1997, s. 1. (7) EYVL L 306, 11.12.1993, s. 27. (8) EYVL L 306, 11.11.1997, s. 11. (9) EYVL L 351, 23.12.1997, s. 12. (10) EYVL L 351, 23.12.1997, s. 13. LIITE LUETTELO YHTEISÖN TUKEEN OIKEUTETUISTA TUOTTEISTA Luokka I (a) Lämpökäsitelty täysmaito; (b) Lämpökäsitelty, maustettu tai kaakaota sisältävä täysmaito, jossa on täysmaitoa vähintään 90 painoprosenttia; (c) Täysmaidosta valmistettu jogurtti. Luokka II (a) Lämpökäsitelty maito, jonka rasvapitoisuus on vähintään 3 prosenttia; (b) Lämpökäsitelty, maustettu tai kaakaota sisältävä maito, jossa on a alakohdassa tarkoitettua maitoa vähintään 90 painoprosenttia; (c) "Piimä/filmjölk", jonka rasvapitoisuus on vähintään 3 prosenttia. Luokka III (a) Lämpökäsitelty kevytmaito; (b) Lämpökäsitelty, maustettu tai kaakaota sisältävä kevytmaito, jossa on kevytmaitoa vähintään 90 painoprosenttia; (c) Kevytmaidosta valmistettu jogurtti; (d) "Piimä/fil", jonka rasvapitoisuus on vähintään 1,5 prosenttia. Luokka IV (a) Lämpökäsitelty maito, jonka rasvapitoisuus on vähintään 1 prosenttia; (b) Lämpökäsitelty, maustettu tai kaakaota sisältävä maito, jossa on a alakohdassa tarkoitettua maitoa vähintään 90 painoprosenttia. Luokka V (a) Lämpökäsitelty rasvaton maito; (b) Lämpökäsitelty, maustettu tai kaakaota sisältävä rasvaton maito, jossa on rasvatonta maitoa vähintään 90 painoprosenttia; (c) Rasvattomasta maidosta valmistettu jogurtti; (d) "Piimä/fil", jonka rasvapitoisuus on alle 1,5 prosenttia. Luokka VI Tuorejuustot ja sulatejuustot, joiden rasvapitoisuus kuiva-aineen painosta on vähintään 40 prosenttia. Luokka VII Muut juustot kuin tuorejuustot ja sulatejuustot, joiden rasvapitoisuus kuiva-aineen painosta on vähintään 45 prosenttia. Luokka VIII "Grana padano" -juusto. Luokka IX "Parmigiano Reggiano" -juusto.